b'\n_START_ARTICLE_\nKnaphedsrente\n_START_PARAGRAPH_\nKnaphedsrente (engelsk: scarcity rent eller economic rent) er et \xc3\xb8konomisk begreb for den del af en indkomst, der betales til en produktionsfaktor ud over dens alternativomkostning, alts\xc3\xa5 det bel\xc3\xb8b, der er n\xc3\xb8dvendigt for at fastholde dens brug._NEWLINE_Eksistensen af en knaphedsrente skyldes altid en naturlig eller kunstigt skabt eksklusivitet. Ejerskabet til et patent skaber s\xc3\xa5ledes en juridisk frembragt knaphed, som giver anledning til, at det patenterede produkt kan s\xc3\xa6lges for en s\xc3\xa6rlig h\xc3\xb8j pris og dermed indbringe patent-ejeren en knaphedsrente. Licens og koncessioner og alle former for monopoler kan tilsvarende give anledning til en knaphedsrente. Det g\xc3\xa6lder ogs\xc3\xa5 fagforeninger og lav, der danner monopoler af arbejdstagere og kan udnytte denne knaphed i form af en h\xc3\xb8jere resulterende l\xc3\xb8n til medlemmerne. Inden for landbrug og en r\xc3\xa6kke andre produktionsomr\xc3\xa5der er der en knaphedsrente knyttet til brugen af naturressourcer. For landbrugsjord og anden jords vedkommende kaldes knaphedsrenten mere specifikt for jordrente. I forbindelse med andre naturressourcer taler man om en ressourcerente knyttet til udnyttelsen af ressourcen. Der er s\xc3\xa5ledes en betydelig ressourcerente forbundet med udvindingen af olie og gas i Nords\xc3\xb8en (og alle andre steder, hvor der finder produktion sted). Den er lig med den v\xc3\xa6rdi, som den udvundne ressource har, efter at man har fratrukket alle omkostningerne ved selve udvindingen._NEWLINE_Ideen om en generel knaphedsrente udvikledes ikke mindst ud fra David Ricardos tidligere teorier om jordrente, der har nydt stor interesse blandt \xc3\xb8konomer, n\xc3\xa6rmest lige siden Ricardo oprindelig udviklede dem for flere hundrede \xc3\xa5r siden.'